Σφουγγάτο κυκλαδίτικο με μπάμιες, ντομάτα και δυόσμο
Μια καλοκαιρνή ομελέτα φούρνου με μπάμιες και ντομάτα, ωδή στην ταπεινή κουζίνα των νησιών που αξιοποιούσε τα διαθέσιμα κάθε εποχής σοφά και νόστιμα.
6 αυγά, 800 γρ. μπάμιες (ζυγισμένες ακαθάριστες), καθαρισμένες και καλά πλυμένες, 40 ml ξίδι, της αρεσκείας μας, 3 μέτριες ντομάτες, ξεφλουδισμένες, κομμένες σε κύβάκια, 1 μέτριο ξερό κρεμμύδι, σε ψιλά καρέ, τα φύλλα από 1/2 μάτσο φρέσκο δυόσμο, ψιλοκομμένα, 80 ml ελαιόλαδο, αλάτι, φρεσκοτριμμένο πιπέρι
Για το σφουγγάτο με μπάμιες, ντομάτα και δυόσμο, βάζουμε τις μπάμιες σε ένα μπολ, τις περιχύνουμε με το ξίδι και ανακατεύουμε απαλά με τα χέρια.Σε μια φαρδιά κατσαρόλα ζεσταίνουμε το ελαιόλαδο σε μέτρια φωτιά και τηγανίζουμε τις μπάμιες για περίπου 10 - 12 λεπτά, για να στεγνώσουν και να μη βγάλουν πολλή βλέννα στο φαγητό.Προσθέτουμε το κρεμμύδι και συνεχίζουμε το μαγείρεμα για περίπου 3 - 4 λεπτά, έως ότου μαλακώσει λίγο. Ρίχνουμε την ντομάτα και αλατοπίπερο, χαμηλώνουμε τη φωτιά και μαγειρεύουμε για περίπου 15 - 20 λεπτά ή μέχρι να μαλακώσουν οι μπάμιες και να δέσει η σάλτσα. Αν δεν έχουν μαλακώσει οι μπάμιες, προσθέτουμε 2 - 3 κουτ. σούπας νερό και συνεχίζουμε για λίγο το μαγείρεμα. Προσθέτουμε το δυόσμο, ανακατεύουμε, αποσύρουμε και αδειάζουμε τις μπάμιες με τη σάλτσα σε ένα μέτριο ταψί που έχουμε λαδώσει ελαφρώς.Προθερμαίνουμε τον φούρνο στους 180° C.Σε ένα μπολ χτυπάμε τα αυγά με αλατοπίπερο για περίπου 1 - 2 λεπτά, μέχρι να αφρατέψουν.Αδειάζουμε τα αυγά πάνω από τις μπάμιες, ανακατεύουμε απαλά με ξύλινη κουτάλα για να απλωθεί το μείγμα ομοιόμορφα και ψήνουμε στο φούρνο για περίπου 15 - 20 λεπτά, μέχρι να σφίξει το σφουγγάτο και να ροδίσει στην επιφάνεια.
Αυγά,Μπάμιες,Ντομάτα,Χορτοφαγικά